Søren Søndergaard (EL), 2025-05-15:
De to forslag, vi behandler her i dag, trækker jo i samme retning.
Der er lidt forskel på, hvor langt de går, men udgangspunktet er, at dansk, som det formuleres i et af dem, skal forblive et komplet og samfundsbærende sprog, hvilket jeg synes er en fin formulering – et komplet og samfundsærinde sprog.
Og så mener de to partier, at det skal sikres ved en sproglov.
Det første er vi Enhedslisten fuldstændig enige i, og det sidste er vi lidt mere tvivlende over for.
Og det er jo ikke, fordi at jeg ikke også er dødtræt af alle mulige fremmedgørende sprogelementer, der trænger sig ind, hvor det ikke er nødvendigt.
Jeg fattede ikke det der med, at der lige pludselig skulle være noget, der hed Copenhagen Business School, som bare var Handelshøjskolen.
Jeg kan godt forstå, at man skal have et visitkort, hvor man har to sider, og så står tingene på udenlandsk bagpå.
Det forstår jeg godt.
Men jeg kan ikke forstå, hvorfor det i Danmark skal hedde Copenhagen Business School i stedet for Handelshøjskolen.
Og jeg kan heller ikke forstå, hvorfor min fodboldklub skal hedde Football Club København, FCK, i stedet for Fodboldklub København, FKK.
Jeg forstår det ikke rigtig.
Hvad er idéen i det?
Sådan er der ufattelig mange eksempler, og derfor kan jeg fuldstændig dele den frustration, som der nogle gange også kan være, når man møder den slags ting.
Sproget skal bestemt ikke passe sig selv.
Jeg er fuldstændig enig i den udtalelse; sproget er ikke noget, der skal passe sig selv.
Vi skal bevidst gøre noget for at holde det danske sprog ved lige, og hvad kunne det så være?
Det har jo allerede været nævnt af flere.
Det er jo spørgsmålet om dansksproget kultur: bøger, teater og sang.
Og det er jo ikke noget, der kommer af sig selv.
Vi har i øjeblikket en lille batalje med en større tv-station, som efter min mening ikke lever op til sin public service-forpligtelse om at lave tilstrækkeligt med dansksprogede nyproduktioner.
Og det er klart, at hvis der ikke er nok dansksprogede nyproduktioner, ser folk engelsksprogede film, eller hvad de nu ser.
Så der er hele tiden en kamp, der skal føres dér, f.eks. med den station.
Og der har vi jo heldigvis public service-medier, som vi kan stille sådan nogle krav til.
Hvor er det dog godt, at vi kan stille sådan nogle krav – at de skal have noget dansksproget produktion, ikke?
Det synes jeg virkelig er godt i stedet for bare at overlade det til det frie marked.
I forhold til dansksprogede medier skal vi gøre alt for, at danske medier kommer på banen, f.eks. ugeaviser osv.
Der har vi jo en mediestøtteordning, og det er jo også rigtig godt.
Vi skal satse utrolig meget på, at børn stifter bekendskab med det danske sprog.
For vi ved jo godt, hvad ordsproget siger: Hvad man i ungdommen nemmer, man sent i alderdommen glemmer.
Derfor er det jo vigtigt, at lige præcis børn hele tiden trænes i det danske sprog, og jeg vil sige, at mere end nogen sproglov vil Manuskriptskolen for Børnefiktion gøre en større forskel i forhold til at forsvare det danske sprog.
For derfra vil der komme en masse spændende børnefiktion og børnelitteratur, som vil følge børn resten af deres liv.
Vi kan lige tage den igen og sige Manuskriptskolen for Børnefiktion, i forhold til om der er et eneste dansk ord i den titel.
Det er i hvert fald svært at finde, ikke?
Det handler også om undervisning på dansk, og jeg er fuldstændig enig!
Selvfølgelig skal der undervises på dansk.
Deruover skal der være elektronisk let adgang til at finde oplysninger om det danske sprog herunder hvordan det staves, og hvordan det bruges, altså Den Danske Ordbog eller lex.dk.
Det skulle egentlig staves leks, hvis det var rigtigt, men jeg taler altså om lex.dk.
Hvordan kan det være, at det ikke er sådan, at hvert år, når der er finanslov, så kommer Den Danske Ordbog og lex.dk til finansministeren og siger: Vi har alt for mange penge; vi har penge til overs, og kan vi ikke få lov at aflevere nogle af dem tilbage?
Hvordan kan det være, det ikke er sådan?
Hvordan kan det være, at de hvert år skal komme med hatten i hånden for at sikre, at der er en ordentlig dansk ordbog, og at der er et lex.dk, som med millioner af opslag giver danskere mulighed for at blive klogere af det danske sprog og den danske ramme, det indgår i?